《忆瑶姬 偶读惜分飞旧词有感，用史梅溪韵》
清代·邹祗谟

十五年前，事怨绪，离纷殢雨寻云。银屏执手时，恨他生未卜，别样殷勤。

空教惆怅珠帘，难向南楼种合昏。最消魂、一语叮咛，银环钿盒泪痕新。

断肠菱镜双分。嫩绿成阴，牧之枉煞寻春。手持双豆蔻，想佩声鬟影，香染罗巾。

上窗重展乌丝，惟有春寒瘦著人。便重来、梦里分明，何处觅湘君。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。